钦定古今图书集成/明伦汇编/官常典/第502卷 > 袁继忠
## 钦定古今图书集成/明伦汇编/官常典/第502卷 > 袁继忠

按《宋史》本传，“继忠，其先振武人，后徙并州。父进，仕周
为阶州防御使。继忠以父任补右班殿直。太祖平泽、
潞，讨并、汾，悉预攻战。乾德中，征蜀，隶大将刘廷让麾
下。既克蜀，知云安军，历嘉、蜀二州监军。开宝中，伐广
南，为先锋壕砦。广南平，以功迁供奉官，护隰州白壁
关屯兵。时河东拒命，继忠累入其境，破三砦，擒将校”
二人，得生口、马牛羊、铠仗逾万计。近戍主将惧无功
受谴，以诚告继忠，继忠以所获分与之。遂与都巡检
郭进略地忻、代州，改天平军巡检。太宗即位，以为阁
门祗候，令击梅山洞贼，破之。又巡遏边部于唐龙镇。
太宗征太原，继忠预破鹰扬军，先登陷阵。契丹入代
境，继忠率兵击走之，以功迁通事舍人，护高阳关屯
兵。与崔彦进破契丹长城口，杀获数万众，玺书褒美。
时有劝继忠自论其功者，继忠不答。会赵保忠来朝，
献其地，绥州刺史李克宪偃蹇不奉诏，遣继忠谕旨，
竟率克宪入朝。迁西上阁门副使。诏与田仁朗率兵
定河西诸州，大破西人于葭芦州。迁引进副使，护定
州屯兵。雍熙二年，迁西上阁门使。三年，大将田重进
征契丹，命继忠为定州路行营马步军都监，领师取
飞狐，下灵丘，平蔚州，擒其帅大鹏翼以献，事见《重进
传》。师还，继忠为后殿，行列甚整。至定州，重进欲斩降
卒后期至者，继忠谕以杀降不祥，皆救免之。迁判四
方馆事，领播州剌史，护屯兵如故。大将李继隆以易
州静塞骑兵尤骁果，取隶麾下，畜其妻子城中。继忠
言于继隆曰：“此精卒，止可守城，万一敌至，城中谁与
捍者？”继隆不从。既而契丹入寇，城陷，卒妻子皆为所
俘。继隆疑此卒怨己，欲分隶诸军。继忠曰：“不可，但奏
升其军额，优以廪给，使之尽节可也。”从之，众皆感悦。
继忠因自请以隶麾下。会契丹骑大至，驻唐河北，诸
将欲坚壁待之。继忠曰：“今彊敌在近，城中屯重兵，不
能剪灭，令长驱深入，侵略他郡，虽欲谋自安之计，岂
折冲御侮之用乎？我将身先士卒，死于寇矣。”辞气慷慨，众壮之。静塞军摧锋先入，契丹兵大溃。太宗闻之，
降玺书奖谕，赐予甚厚。淳化初，迁引进使，护镇、定、高
阳关两路屯兵。三年，被病，召赴阙，卒，年五十五。继忠
长厚忠谨，士大夫多与游，前后赐赉钜万计，悉以犒
赏士卒。身死之日，家无馀财，缙绅称之。子用成。